作者:曾覿
標題:沁園春
內容:更漏迢迢，乍寒天氣，畫燭對床。正井梧飄砌，邊鴻度月，故人何處，水遠山長。老去功名，年來情緒，寬盡寒衣銷舊香。除非是，仗蠻箋象管，時伴吟窗。詞章。莫話行藏。且喜見捷書來帝鄉。看銳師雲合，妖氛電掃，隨堤宮柳，依舊成行。夢繞他年，青門紫陌，對酒花前歌正當。空成恨，奈潘郎兩鬢，新點吳霜。